以墨戲歸志宏復有詩來次韻答之
作者：李綱
朝代：宋

paragraphs: 玉局老仙人共許，秀骨于今已黄土。
人間無復見文章，空餘戲墨歸囊楮。
子能藏蓄真好事，便可祕惜傳千古。
試將短句贊幽姿，却對此君難下語。
年來懶惰百事廢，欲把鋤犂逐農圃。
會栽脩竹滿園池，爲引清風到庭户。
子詩往復句益奇，發我狂吟那可禦。
超然對竹更吟詩，此病未知誰得愈。